Visites guiades i jornades de portes obertes en els espais arqueològics de Sagunt pel Dia Internacional dels Museus
16 de maig 2023

![](/media/l0plwzes/whatsapp-image-2023-05-16-at-10-27-56_c.jpg?width=600.9554140127389&height=850)

Sagunt commemora un any més el Dia Internacional dels Museus, la festivitat dels quals se celebra el 18 de maig, enguany davall el lema «Museus, sostenibilitat i benestar». Per això, la delegació de Turisme de l'Ajuntament de Sagunt oferix una sèrie d'activitats relacionades amb la sostenibilitat i el benestar en els seus principals espais museístics.

Així, s'han organitzat dos jornades de portes obertes, els dies 20 i 21, en la Via del Pòrtic en horari de 10.00 a 14.00 hores. La visita és lliure i gratuïta i no és necessari reservar.

A més, el dissabte a les 11:00 h l'Associació _Saguntum Augusta_ presentarà la conferencia “Espacios musealizados: los spectacula romanos como lugares de inclusión social” a càrrec de Valentín Cabrera. Serà en el museu de la Via del Pòrtic. Per a assistir-hi es requerix reserva prèvia a través del departament de Turisme contactant en els següents telèfons: al 96 265 58 59; 96 269 04 02 o 637 80 12 66.

D'altra banda, el dissabte 20 s'oferiran dos visites guiades gratuïtes relacionades amb la temàtica d'enguany. A les 12:00 h. _Sagunt, turisme sostenible_, el punt de trobada del qual és l'Oficina de turisme de Sagunt, i a les 18:00 h. _Sostenibilitat i biodiversitat al Grau Vell i la marjal dels Moros_, el punt de trobada dels quals és el fortí del Grau Vell. Per a assistir-hi es requerix reserva prèvia a través del departament de Turisme contactant a través dels següents telèfons: al 96 265 58 59; 96 269 04 02 o 637 80 12 66.

![](/media/t1defpc1/via-portic_c.jpg?width=850&height=566.6666666666666)

La regidora delegada de Turisme, Natalia Antonino, ha manifestat al fil d'esta efemèride i del lema d'esta edició: **«El paper dels nostres museus en la creació d'un futur més sostenible és fonamental, ja que mostren i consciencien sobre la forma de vida del passat »,**

La Via del Pòrtic és un espai arqueològic musealitzat únic a la Comunitat Valenciana. Consta de les restes d'una via romana porticada, tavernes i edificis funeraris sagrats. La Domus dels Peixos (s. II d. C.) és un habitatge romà que conserva les seues diferents estades ordenades al voltant d'un atri.

El Grau Vell, exemple únic a la Comunitat Valenciana d'antic grau, és un xicotet nucli de població al costat de la mar, pròxim a la marjal dels Moros. Es tracta de les antigues instal·lacions portuàries de la ciutat que encara conserven restes dels seus elements defensius, com és el fortí compost per una torrassa de vigilància costanera, bateria, magatzems i pati voltat, dels segles XVI i XVIII, que ha sigut recentment rehabilitat.

La marjal dels Moros és un enclavament de gran valor ambiental, patrimonial i estratègic que es localitza en els termes municipals de Sagunt i Puçol. L'espai forma part de la Xarxa Natura 2000 des del 31 d'octubre de 1995, quan es va designar com a Zona d'Especial Protecció per als Ocells (ZEPA).

![](/media/1ckb0yod/img_4052_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/visites-guiades-i-jornades-de-portes-obertes-en-els-espais-arqueologics-de-sagunt-pel-dia-internacional-dels-museus/ "Facebook")
*   [](http://twitter.com/share?url=https://aytosagunto.es/va/actualitat/visites-guiades-i-jornades-de-portes-obertes-en-els-espais-arqueologics-de-sagunt-pel-dia-internacional-dels-museus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visites-guiades-i-jornades-de-portes-obertes-en-els-espais-arqueologics-de-sagunt-pel-dia-internacional-dels-museus/ "Linked In")
*   [](mailto:?body=https://aytosagunto.es/va/actualitat/visites-guiades-i-jornades-de-portes-obertes-en-els-espais-arqueologics-de-sagunt-pel-dia-internacional-dels-museus/)